Document ID: 32005D0477

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Ιουνίου 2005
για παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά τα φυτά Vitis L. καταγωγής Κροατίας, πλην των καρπών
[κοινοποιηθείσα υπό τον αριθμό Ε(2005) 1920]
(2005/477/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1,
την αίτηση που υπέβαλαν η Ιταλία και η Σλοβενία,
Εκτιμώντας τα ακόλουθα:
(1)
Βάσει των διατάξεων της οδηγίας 2000/29/ΕΚ, τα φυτά Vitis L. καταγωγής τρίτων χωρών, πλην των καρπών, δεν επιτρέπεται κατ’ αρχήν να εισάγονται στην Κοινότητα.
(2)
Η Ιταλία και η Σλοβενία ζήτησαν παρέκκλιση προκειμένου να επιτρέψουν, για περιορισμένο χρονικό διάστημα, τις εισαγωγές φυτών Vitis L., πλην των καρπών, από την Κροατία, ούτως ώστε να δώσουν τη δυνατότητα σε εξειδικευμένα φυτώρια να πολλαπλασιάσουν αυτά τα φυτά στην Κοινότητα πριν τα επανεξαγάγουν στην Κροατία.
(3)
Η Επιτροπή θεωρεί ότι δεν υπάρχει κίνδυνος εξάπλωσης οργανισμών επιβλαβών για τα φυτά ή τα φυτικά προϊόντα, με την προϋπόθεση ότι τα φυτά Vitis L. καταγωγής Κροατίας, πλην των καρπών, θα υπαχθούν στους ειδικούς όρους που καθορίζει η παρούσα απόφαση.
(4)
Ως εκ τούτου, πρέπει να επιτραπεί στα κράτη μέλη για περιορισμένο χρονικό διάστημα να εγκρίνουν την εισαγωγή των εν λόγω φυτών στο έδαφός τους υπό ειδικές προϋποθέσεις.
(5)
Η άδεια αυτή πρέπει να παύσει να ισχύει εάν διαπιστωθεί ότι οι ειδικοί όροι που καθορίζονται στην παρούσα απόφαση δεν επαρκούν για την πρόληψη της εισαγωγής επιβλαβών οργανισμών στην Κοινότητα ή δεν έχουν τηρηθεί.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση από το άρθρο 4 παράγραφος 1 της οδηγίας 2000/29/ΕΚ όσον αφορά το σημείο 15 του μέρους A του παραρτήματος III της εν λόγω οδηγίας, παρέχεται στα κράτη μέλη η άδεια να επιτρέψουν την εισαγωγή στο έδαφός τους φυτών Vitis L. καταγωγής Κροατίας, πλην των καρπών, τα οποία προορίζονται για εμβολιασμό στην Κοινότητα (εφεξής «τα φυτά»).
Τα φυτά, για να καλύπτονται από την εν λόγω παρέκκλιση, πρέπει να υπαχθούν, επιπλέον των απαιτήσεων που καθορίζονται στα παραρτήματα I και II της οδηγίας 2000/29/ΕΚ, και στους όρους που προβλέπονται στο παράρτημα της παρούσας απόφασης και να εισαχθούν στην Κοινότητα μεταξύ της 1ης Ιανουαρίου 2006 και της 31ης Μαρτίου 2006.
Άρθρο 2
Τα κράτη μέλη που κάνουν χρήση της παρέκκλισης που προβλέπεται στο άρθρο 1 παρέχουν στην Επιτροπή και στα άλλα κράτη μέλη έως την 1η Ιουλίου 2006 το αργότερο:
α)
πληροφορίες σχετικά με τις ποσότητες φυτών που εισήχθησαν σύμφωνα με την παρούσα απόφαση και
β)
λεπτομερή τεχνική έκθεση των επίσημων ελέγχων που αναφέρονται στο σημείο 6 του παραρτήματος.
Κάθε κράτος μέλος στο οποίο τα φυτά εμβολιάζονται στη συνέχεια μετά την εισαγωγή τους στο έδαφός του παρέχει επίσης στην Επιτροπή και στα άλλα κράτη μέλη, έως την 1η Ιουλίου 2006 το αργότερο, λεπτομερή τεχνική έκθεση των επίσημων ελέγχων και δοκιμασιών που αναφέρονται στο σημείο 8 στοιχείο β) του παραρτήματος.
Άρθρο 3
Τα κράτη μέλη ενημερώνουν αμέσως την Επιτροπή και τα άλλα κράτη μέλη για όλα τα φορτία που εισήχθησαν στο έδαφός τους σύμφωνα με την παρούσα απόφαση και τα οποία διαπιστώθηκε στη συνέχεια ότι δε συμμορφώνονται με αυτήν.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 29 Ιουνίου 2005.

Labels: 16
17
6
18
15